In s'Ispidale

In s'Ispidale pena e angustia
B’hat cun tritura, dolu e ispaventu
Infirmos hapo ‘idu in patimentu
Colpidos d'una grave maladia

Chie lottende in s'ultim'agonia
In brazos de sa morte cun turmentu
Chie cun boghe e flebile lamentu
Invochende in sas laras Mama mia

B’est su chi est chietu e fieru
Preparadu a su ritu fatale
Chi cun coraggiu affrontat sa morte

Ma bind’hat puru in tantu disisperu
Chi supportare non poden su male
E frastiman s'insoro malasorte.

Marzu 2004